Title: ประกาศกรมประมง เรื่อง กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ (ฉบับที่ 6) พ.ศ. 2560

ประกาศกรมประมง

ประกาศกรมประมง
เรื่อง
กำหนดประเภทของเรือประมง พื้นที่ และระยะเวลาที่ห้ามทำการขนถ่ายสัตว์น้ำ (ฉบับที่
๖)
พ.ศ. ๒๕๖๐

ตามพระราชกำหนดการประมง
พ.ศ. ๒๕๕๘ มาตรา ๔๘ กำหนดให้การทำการประมงนอกน่านน้ำไทย
ทั้งในทะเลหลวงและในน่านน้ำของรัฐต่างประเทศ จะต้องได้รับใบอนุญาตทำการประมง แต่โดยที่ปัจจุบันรัฐต่างประเทศไม่มีการอนุญาตให้กองเรือประมงไทยเข้าไปทำการประมง
และในทะเลหลวงในมหาสมุทรอินเดียที่กองเรือประมงไทยเข้าไปทำการประมงล้วนอยู่ภายใต้การดูแลขององค์การระหว่างประเทศ อันได้แก่
คณะกรรมาธิการทูน่าแห่งมหาสมุทรอินเดีย และความตกลงว่าด้วยการทำการประมงสำหรับพื้นที่ทางตอนใต้ของมหาสมุทรอินเดีย
ซึ่งกองเรือประมงไทยยังไม่มีความพร้อมในการปฏิบัติตามกฎระเบียบที่เกี่ยวข้อง
และบางความตกลงประเทศไทยอยู่ระหว่างการสมัครเข้าเป็นสมาชิก
จึงเห็นควรมีการควบคุมการขนถ่ายสัตว์น้ำในทะเลของกองเรือประมงไทย มิให้เป็นการสนับสนุนหรือเกี่ยวเนื่องกับการทำการประมงนอกน่านน้ำไทยในบริเวณดังกล่าวซึ่งเป็นการทำการประมงที่ผิดกฎหมาย

อาศัยอำนาจตามความในมาตรา ๘๗ วรรคสี่
แห่งพระราชกำหนดการประมง พ.ศ. ๒๕๕๘ เพื่อประโยชน์ในการป้องกันการทำการประมงโดยไม่ชอบด้วยกฎหมาย
อธิบดีกรมประมงออกประกาศกำหนดประเภทของเรือประมง พื้นที่
และระยะเวลาที่ห้ามทำการขนถ่ายสัตว์น้ำไว้ ดังต่อไปนี้

ข้อ
๑  ห้ามมิให้เจ้าของเรือหรือผู้ควบคุมเรือประมง
เจ้าของเรือหรือผู้ควบคุมเรือขนถ่ายสัตว์น้ำหรือเก็บรักษาสัตว์น้ำ
ทำการขนถ่ายสัตว์น้ำในทะเลนอกน่านน้ำไทย ไม่ว่าจะเป็นการขนถ่ายสัตว์น้ำจากเรือประมงไปยังเรือประมงหรือเป็นการขนถ่ายสัตว์น้ำจากเรือประมงไปยังเรือขนถ่ายสัตว์น้ำหรือเรือเก็บรักษาสัตว์น้ำ
เว้นแต่การขนถ่ายสัตว์น้ำ ณ ท่าเทียบเรือบริเวณรัฐชายฝั่งอื่นซึ่งปฏิบัติตามกฎระเบียบของรัฐชายฝั่งนั้น
และต้องปฏิบัติตามพระราชกำหนดการประมง พ.ศ. ๒๕๖๐  ทั้งนี้ ตั้งแต่วันที่ประกาศนี้มีผลใช้บังคับจนถึงวันที่
๓๑ ธันวาคม ๒๕๖๐

ข้อ
๒[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ วันที่ ๔
เมษายน พ.ศ. ๒๕๖๐
อดิศร  พร้อมเทพ
อธิบดีกรมประมง

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๔ พฤษภาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๘ ง/หน้า ๑๗/๕ เมษายน ๒๕๖๐